b'\n_START_ARTICLE_\nOm (elv)\n_START_PARAGRAPH_\nOm (russisk: \xd0\x9e\xd0\xbc\xd1\x8c) er ei elv i den s\xc3\xb8rlige delen av Det vestsibirske lavland i Russland. Den er en h\xc3\xb8yre sideelv til Irtysj, og er 1091\xc2\xa0km lang, med et nedslagsfelt p\xc3\xa5 52\xc2\xa0600\xc2\xa0km\xc2\xb2._NEWLINE_Den begynner i Vasiugan-sumpene p\xc3\xa5 145\xc2\xa0moh, i grenseomr\xc3\xa5dene mellom Novosibirsk og Omsk oblast. Den renner derfra i hovedsakelig vestlig retning gjennom de nordlige delene av Barabasteppene. Fra sitt midlere l\xc3\xb8p begynner elva \xc3\xa5 meandere kraftig, og munner ved byen Omsk ut i elva Irtysj, p\xc3\xa5 69\xc2\xa0moh._NEWLINE_N\xc3\xa6r munningen har den en vannf\xc3\xb8ring p\xc3\xa5 50\xc2\xa0m\xc2\xb3/s (minimum i mars med 4,9\xc2\xa0m\xc2\xb3/s, maksimum i juni med 156\xc2\xa0m\xc2\xb3/s). I sitt nedre l\xc3\xb8p er elva 120\xc2\xa0m bred og 2\xc2\xa0m dyp, med en str\xc3\xb8mhastighet p\xc3\xa5 0,3\xc2\xa0m/s. De viktigste sideelvene er Itsja, Kama og Tartas._NEWLINE_Om fryser til i m\xc3\xa5nedsskiftet oktober / november, og er frosset over til v\xc3\xa5rl\xc3\xb8sningen begynner i april / mai. Elva er seilbar til Kujbysjev ved h\xc3\xb8y vannstand, men er ikke en offisiell vannvei.'